Petri Lehtisen mukaan Leena Meri kyykytti häntä mm. pyytämällä koirien hoitajaksi Hyvinkäälle ja tilaamaan itselleen ennustajan eduskuntaan.

Leena Meri puhui Sensuroimaton Päivärinta -ohjelmassa otsikoihin nousseesta sukkahousukohusta.

Petri Lehtinen kertoo, että pyrkii työkyvyttömyyseläkkeelle. Kansanedustaja Leena Meri kiistää jyrkästi epäasiallisuudet.

Kansanedustaja Leena Meren (ps) eduskunta-avustajana toiminut ja Merestä rikosilmoituksen tehnyt Petri " Pietu " Lehtinen sanoo olevansa henkisesti erittäin huonossa kunnossa.

- Olen henkisesti loppu, henkisesti kuollut, Lehtinen sanoi MTV:n Enbuske, Veitola & Salminen -talk show -ohjelmassa torstai-iltana.

Jutun esitutkinta on valmistunut. Merta epäillään kunnianloukkauksesta, työturvallisuusrikoksesta, pahoinpitelystä ja vamman tuottamuksesta.

- Minun kiusaamiseni eduskunnassa on ollut määrätietoista, taktikoitua ja hyvin suunniteltua. olen tosi pettynyt ja väsynyt, Lehtinen sanoi.

Ohjelman juontaja Roope Salminen kysyi ohjelmassa Lehtiseltä, minkälaista väkivaltaa hän on mielestään kokenut.

- Olen kokenut henkistä väkivaltaa. Se on ollut suullista, mutta pääsääntöisesti kirjallista, Lehtinen sanoi.

Lehtisellä oli ohjelmassa mukanaan muistitikku, joka hänen mukaansa sisältää yli 5 000 sähköpostia.

- Osa, ei toki kaikki, mutta osa on pelkkää piikittelyä, kiusaamista ja epäasiallista asioiden käskyttämistä, Lehtinen kertoi.

Studiossa Lehtisen rinnalla esiintyi myös kansanedustaja Veera Ruoho, joka loikkasi kesällä perussuomalaisista kokoomukseen.

Lehtisen mukaan Meri käytti häntä ohjeiden vastaisesti myös muihin kuin kansanedustajan avustajalle kuuluviin tehtäviin. Ohjelmassa Lehtinen antoi pari esimerkkiä.

- Esimerkiksi se, että tuletko hoitamaan minun koiria Hyvinkäälle ja haetko taulun kehyksiä kaupasta. Minä koen, että ne eivät ole valtiopäivätoimintaa, Lehtinen kertoi.

Lehtinen vahvisti ohjelmassa myös sen, että Meri pyysi Lehtistä tilaamaan ennustajan itselleen eduskuntaan. Iltalehti kertoi asiasta jo aiemmin.

Lehtinen sanoo olleensa niin kovilla, että nyt hän odottaa sairauseläkkeelle pääsyä. Lehtinen on 50-vuotias.

- Juhlistin eduskunnassa kahvikuppien ääressä 50-vuotispäiviäni.

Rikosilmoitus keväällä

Lehtinen jätti rikosilmoituksen Merestä poliisille keväällä Meri kiistää syytteet. Tuolloin Lehtinen kertoi Iltalehdelle, että syyt rikosilmoituksen taustalla lähtivät vyörymään eteenpäin lähes heti sen jälkeen, kun Lehtinen ryhtyi tuoreen kansanedustajan eduskunta-avustajaksi keväällä 2015.

- Puoli vuotta meni kivasti, kun siinä oli kesätauko. Siitä alkoi systemaattinen kiusaaminen.

Lehtisen mukaan kiusaaminen on ollut " jatkuvaa, systemaattista ja loukkaavaa " .

Keväällä tilanne oli se, että Lehtinen oli ollut yhteensä 4 kuukautta sairauslomalla viime vuoden huhtikuusta lähtien. Lehtisen mukaan neljän eri lääkärin lausunto on tyly: sairausloman pääsyy on työskentely Meren alaisuudessa.

Lehtisen mukaan hän oli kiusaamisen lisäksi myös pahasti ylityöllistetty ennen kuin jäi sairauslomalle viime vuoden huhtikuussa.

IL:n haastattelussa Lehtinen valitti erikoisista ja ajoittain hyvinkin epäselvistä työmääräyksistä.

- Haetko salaattibaarista salaattia, Lidlistä lähdevettä tai sukkahousuja Sokokselta? Tällaista kaikkea, mikä ei millään tavalla liity valtiopäivätoimiin - ja siis verovaroin korvattaviin työtehtäviin.

Mereltä tiedote

Kansanedustaja Meri antoi asiasta tiedotteen tällä viikolla.

- Lehtisen väitteiden perusteella asiaa tutkittiin jo kerran työnantajan eli eduskunnan toimesta. Hallintojohtaja Pertti Rauhion 1.3.2017 tekemän kirjallisen muistion lopputulemana oli, ettei työnantajan tietoon ole tullut häirintää tai muutakaan epäasiallista kohtelua, Meri totesi tiedotteessaan.

Meren mukaan esitutkinta-aineistossa on mm. työsuojeluviranomaisen eli AVI:n lausunto sekä työnantajan edustajien lausunnot, jotka eivät Meren mukaa tue väitteitä työturvallisuusrikoksesta tai kunnianloukkauksesta.

- Itse olen kertonut jo aiemmin ja nyt myös esitutkinnassa, että kiistän väitteet rikoksista kaikilta osin perusteettomina, Meri sanoi tiedotteessa.

Juttua muokattu klo 8.42: Täsmennetty otsikon ilmaisua.